GiliGold/VAD_KnessetCorpus huggingface dataset:
עודד פורר: דבר נוסף מדיניות מעצרים ומתן צווי הגנה, הימשכות התהליך המשפטי בבתי המשפט והכשרות והדרכות שופטים לעניין אלימות במשפחה.
עודד פורר: נושא נוסף שקשור במשרד המשפטים, הוא לא קשור לא בזה ולא בפרקליטות, זה נושא של חקיקה ותיקוני חקיקה נדרשים לטובת המלחמה באלימות במשפחה והצעות חוק ממשלתיות שמקודמות בנושא.
עודד פורר: הסעיף הרביעי נוגע למשרד הרווחה ואגפי הרווחה בשלטון המקומי, כאן נבקש לבחון, א', את הקשר בין גורמי הרווחה לגורמי האכיפה וההגנה; ב', תקצוב התוכנית למניעת אלימות במשפחה, שאת בוודאי כאן תוכלי להרחיב הרבה מאוד; ג', היקף, והצורך והמענה במקלטים ודירות מעבר; ד', תכניות מניעה שמשרד הרווחה מקדם והדרכה מול גברים אלימים; ה', תכניות ליום שאחרי היציאה מהמקלט, ו', כל פעילות הועדה הבין משרדית, כפי שחלק מהדברים עלו כאן בדיון היום; ז', תכניות הטיפול והמסגרות, שזה נוגע בתוך התכניות המניעה, לגברים אלימים.
עודד פורר: שלושת המשרדים האלה זה השלב הראשון שעליו דיברתי שהוא השלב החירומי.
עודד פורר: בשלב השני אנחנו נרחיב את עבודת הועדה לגבי המניעה לטווח ארוך אל מול משרדי החינוך, המשרד לשוויון חברתי ומשרד הבריאות.
עודד פורר: אני בטוח שבכל אחד מהדיונים יעלו הרבה מאוד נושאים שדורשים תיקון, ומעת לעת הוועדה גם תבצע, תוך כדי הדיונים שלה והבדיקה שלה, בקרה גם האם בוצעו תיקונים.
עודד פורר: כי אני מסתכל פה על רצף הזמן, מדובר פה ברצף זמן של מספר חודשים של בדיקה, בחלק מהמקרים אפשר יהיה לבצע תיקונים תוך כדי הבדיקה אפילו.
עודד פורר: חברת הכנסת זנדברג, את רוצה להוסיף משהו?
תמר זנדברג: כן, קודם כל תודה רבה.
תמר זנדברג: אני רוצה לברך על המהלך הזה.
תמר זנדברג: כפי שציינת ועדות חקירה פרלמנטריות בנושא לא התקבלו וחבל שכך וזה בהחלט נושא שככל שאנחנו רואות ורואים ונחשפים מדי יום, אני אגיד את זה ככה, כל רציחה טרגית מוסיפה עוד כשל או כשלים שצריך לטפל בהם, שלא טופלו.
תמר זנדברג: אחר הרצח האחרון של ופאא בעראבה נחשף הנושא גם של התנהלות המשטרה, גם של השחרור והקלת הענישה בבתי המשפט, ואני חושבת שזה מהלך נכון מאוד, ששווה מאוד להקיף אותו, לתקוף אותו מכל הכיוונים בטיפול חקירתי שכזה.
תמר זנדברג: כזכור, אני הגשתי בקשה להצעת ועדת חקירה פרלמנטרית שלא התקבלה, אבל במסגרתה קמה ועדת משנה במסגרת הועדה הזו שאמורה לעקוב אחרי התכנית ובמיוחד אחרי תקצוב התכנית.
תמר זנדברג: זה הדיון השלישי שלנו היום בין ועדת הכספים לוועדה הזאת רק על נושא תקצוב התכנית, כי אנחנו יודעים שבסופו של דבר - - -
עודד פורר: היתה דרישה משמעותיות היום בוועדת הכספים בסוף הדיון.
תמר זנדברג: כן, בהחלט, יו"ר הוועדה.
תמר זנדברג: הוועדה למעשה דורשת 100 מיליון בתקצוב מיידי, ללא קשר לתכנון התקציבים הבאים, וכמובן גם תכנון התקציבים הבאים, ככל שיהיו, אבל אותם 100 מיליון זו בהחלט יכולה להיות תוספת משמעותית מאוד.
תמר זנדברג: הרבה נמצא במסגרת התקצוב הזה, כפי שנמצאת כאן איריס פלורנטין, שהכינה את התוכניות, שיודעת.
תמר זנדברג: כל הזמן היא אומרת לנו את אותה מנטרה, שכל כסף שיהיה לה ייצא, היא יודעת מה להשתמש בו.
תמר זנדברג: אני בהחלט חושבת שבנושא הזה יש המון המון, כמעט על כל צעד ושעל, יש כשלים.
תמר זנדברג: ובאמת כל רצח מראה לנו עוד ועוד כשלים שנחשפים, ולכן לתקוף את כולם במסגרת אחת, במסגרת חקירה כזאת, זה דבר ראוי ונכון, ואנחנו מצפים פה לעבודה מאומצת, ככל שהממשלה תותיר לנו מבחינה פוליטית, ככל שאנחנו נכהן פה.
עודד פורר: חבר הכנסת להב, אתה רוצה לומר עוד משהו?
יוראי להב-הרצנו: לא, אני שמעתי מספיק.
עודד פורר: אני כן רוצה לומר שבין היתר אנחנו ניקח את מקרה הרצח האחרון, שהוא מקרה רצח, אנחנו ניקח גם אחרים, פה אפשר לראות את הכשלים אחד לאחד בכל תחום, אנחנו מדברים על מקרה רצח שבו ופאא נרצחה ככל הנראה בידי בעלה לשעבר, שהוא עבריין מורשע בצאתה מבית המשפט שדן בעניינם.
עודד פורר: היא התגוררה קרוב לשנה כבר במקלט לנשים מוכות עקב איומים, הוא ריצה כבר בעבר מאסר בגין עבירות של אלימות במשפחה, אפילו תועדו עוברי אורח שניסו להרחיק אותו - -
תמר זנדברג: התבקש צו הרחקה ולא התקבל התבקש מאסר בפועל.
עודד פורר: - - היא ביקשה הגנה מהמשטרה מחשש לנקמה.
עודד פורר: כרגע המשפחה מבקשת – בקיצור, אני כבר אומר את זה למשרד לביטחון פנים, משטרת ישראל, הנהלת בתי המשפט, הנושא הזה יבוא כמקרה בוחן שדרכו ובעיניים של מה שקרה פה אנחנו נבחן את הפעילות.
עודד פורר: אגב, גם במקרים נוספים.
עודד פורר: זאת אומרת אין לי ספק שיבואו כאן מקרים נוספים שיטייבו את הדיון שלנו, כדי למצות ממנו מה הממשלה צריכה לעשות אחרת.
עודד פורר: אני אומר את זה לנציגי הממשלה, המטרה של הוועדה הזו היא לא למצוא אשמים ולתלות אותם בכיכר העיר, המטרה של הועדה היא לטייב את עבודת הממשלה, וכדי לעשות את זה גם מכם נדרש לבוא בהגינות לשולחן הזה, ולהגיד, חברים, יש פה דברים שאנחנו חושבים שצריכים לפעול אחרת, יש פה דברים שאנחנו חושבים שצריך לעשות אותם אחרת.
עודד פורר: אין פה כוונה עכשיו רק להתנצח מול משרד ממשלתי זה או אחר או מול פקיד כזה או אחר, או מול שר כזה או אחר אלא באמת להזיז את הכיוון שאליו כרגע נוהגת הממשלה לכיוון טוב יותר שימנע מקרים כגון אלה שנחשפנו אליהם לאחרונה.
תמר זנדברג: שלום לכולם, בוקר טוב, אני מתכבדת לפתוח את ישיבת ועדת המשנה למעקב אחר ביצוע תקציבי של התכנית למניעת אלימות במשפחה.
תמר זנדברג: זאת ועדת המשנה של הוועדה לקידום מעמד האישה שנולדה בשל הצורך לעקוב אחרי ביצוע תקציבי של התכנית למניעת אלימות במשפחה.
תמר זנדברג: אני חייבת לומר שני דברים: א', אנחנו בשבוע מאוד גדוש ועמוס בכנסת בנושא של מניעת אלימות במשפחה ואלימות נגד נשים בכלל.
תמר זנדברג: היום אנחנו מציינים את היום הבינלאומי למאבק באלימות נגד נשים בשלל אירועים, דוחות ולצערי גם ב-23 נשים שנרצחו השנה, מהן 18 מאז תחילת משבר הקורונה.
תמר זנדברג: אין דרך להמחיש כמה הנושא הזה הוא דחוף.
תמר זנדברג: הנושא של התכנית הלאומית מלווה אותנו מאז 2016, והוא אושר בשורה של החלטות ממשלה.
תמר זנדברג: אנחנו בשנת 2020 ותשעה חודשים במשבר עולמי, ולא רק שהתכנית הממשלתית לא מתקדמת במאבק בתופעה, אלא היא עומדת במקום, וזאת בעצם צעידה אחורה.
תמר זנדברג: בזמן שאנחנו ממתינות לכסף שיגיע ולתכנית שתושלם עוד ועוד נשים נרצחות, והפעם גם בעיצומה של מגפה עולמית שכל המהות שלה זה הבית.
תמר זנדברג: בזמן שכולנו נמצאים בבית ועובדים מהבית והילדים לומדים בזום מהבית, הנשים שבסכנה ונשים שסובלות מאלימות הבית עבורן הוא כלא, והרבה פעמים כלא מסוכן וקטלני.
תמר זנדברג: בזמן שאנחנו מקיימים את הדיונים האלה שמענו לפני כשבועיים על החלטת ממשלה חדשה – החלטה 531: גיבוש תכנית לאיתור, מניעה וטיוב הטיפול לצמצום האלימות במשפחה.
תמר זנדברג: אני אקריא את מספרי התוכניות הקודמות: החלטה 1249 מ-2016, החלטה 2820 מ-2017 והחלטת המשך 4439 מ-2019.
תמר זנדברג: לדעתי, זה לפחות הדיון השלישי בתכניות האלה.
תמר זנדברג: דנו בזה כאן בוועדה לפחות בשני דיונים, ודיון נוסף בוועדת הכספים ששם הוועדה דרשה תוספת מידית של 100 מיליון שקלים עוד לפני תכניות התקציב החדשות למימוש התכנית.
תמר זנדברג: מה שנקרא "עוד זה מדבר וזה בא" שמענו על החלטה חדשה.
תמר זנדברג: אני לא אקריא את ההחלטה החדשה.
תמר זנדברג: בסך הכול בדיונים קודמים הגענו למסקנה שהמענים שמפורטים בתכנית די מוכרים לנו.
תמר זנדברג: מה שחסר לנו זה הכסף.
תמר זנדברג: אז מכיוון שהתכנית הזאת מוגשת ומגובשת ואמורה להיות מופעלת על-ידי משרד העבודה, הרווחה והשירותים החברתיים אני רוצה להתחיל עם איריס פלורנטין, סמנכ"לית בכירה וראש מינהל שירותים אישיים וחברתיים במשרד הרווחה כדי שתעשה לנו סדר.
תמר זנדברג: איריס, שלום, לדעתי, את כבר דיירת קבע השבוע.
תמר זנדברג: לדעתי, היית בכנסת יותר מכמה מחברי הכנסת לכבוד השבוע המיוחד.
תמר זנדברג: תעשי לנו סדר כי הוועדה קצת מבולבלת.
תמר זנדברג: קודם כול: מה רבותא?
תמר זנדברג: כלומר במה שונה התוכנית הזאת מהתוכניות הקודמות?
תמר זנדברג: במה היא מוסיפה, ובעיקר – כמו שאמר קמפיין מפורסם של מפלגה שרצה לכנסת – איפה הכסף?
תמר זנדברג: אנחנו שבוע שלם רודפות כאן אחרי הכסף לתוכנית הקודמת.
תמר זנדברג: אז מה התכנית הזאת מוסיפה ואיפה הכסף בשבילה ובמה היא קשורה לתכנית הקודמת, אם בכלל, ואיך נציל חיים של נשים?
איריס פלורנטין: ראשית כולנו כאן יחד כדי להציל חיים וגם כדי לתת מענה גם לנשים, גם לגברים וגם למשפחות שנמצאות במעגל האלימות גם באלימות הקיימת ולא רק בקצוות של מקרי הרצח.
איריס פלורנטין: כולנו צריכים בשירותים שלנו ובתפיסה שלנו להתכנס סביב העובדה שיש אנשים ומשפחות במעגל האלימות שאנחנו שאנחנו צריכים להיות איתן יום-יום.
איריס פלורנטין: בזה התחלנו בעבודה בהחלטת הממשלה הקודמת, שהן שלוש החלטות ממשלה.
איריס פלורנטין: אני תכף אתייחס להחלטת הממשלה האחרונה שיצאה בשבוע האחרון ונדבר על מה שאנחנו עושים איתה.
איריס פלורנטין: אני רוצה לומר שהכול מתמזג, זה לא בנפרד.
איריס פלורנטין: שלוש החלטות הממשלה הקודמות שהתכנסו להחלטה האחרונה שאישרה 50 מיליון שקלים לפעילות זאת ההחלטה שבעקבותיה אנחנו עובדים, בעוד ההחלטות לפניה אישרו את התכנית ואת מודל העבודה.
איריס פלורנטין: ההחלטה שיצאה לדרך באה כדי להעלות על השולחן שלוש תוכניות שאנחנו מדברים עליהן בתוך החלטת הממשלה – ואני תכף אסביר למה שלוש תוכניות – שמדברות על מציאת הדרכים מסוגים שונים גם באמצעות החוק הפלילי וגם האזרחי וגם באופן וולונטרי, לדאוג שהגברים שהם גם קורבנות יגיעו לטיפול.
איריס פלורנטין: התחלנו לשבת השבוע בפורום של 38 אנשים, כל משרדי הממשלה ששותפים בהחלטה וגם ארגוני החברה האזרחית והאקדמיה, לחשוב איך להביא גברים לטיפול ואיך מביאים את הנשים בשלב שהן עדיין מכחישות ולא מודעות לזה שהן בבעיה או לא חושבות שיש בעיה גם לצד המשפחות שלהן; ואיך אנחנו מסייעים לנשים יוצאות מקלטים כשהן חוזרות לחיים חדשים לצאת בצורה קלה יותר.
איריס פלורנטין: המטרה של ההחלטה הזאת היא לשים את שלושת הנושאים האלה במרכז הבמה, לכתוב עבורם תוכניות ייחודיות מאוד וספציפיות ולקראת סוף השנה להביא לתקצוב בממשלה.
תמר זנדברג: אני עוצרת אותך בשלב הזה.
תמר זנדברג: שתי שאלות – אחת לתוכן ואחת למשפט האחרון שאמרת על התקציב.
תמר זנדברג: קודם כול התוכן – מה שאמרת – טיפול בגברים אלימים, זיהוי מוקדם של נורות אזהרה והמשך טיפול בנשים – אלה שלושה דברים שקיימים גם בתוכניות הקודמות?
איריס פלורנטין: התוכנית הקודמת שמה הכול על השולחן, ובזה גדולתה.
איריס פלורנטין: כשאני מדברת בכל מקום על 300 עמודים, אנחנו בעצם רשמנו את כל המקומות שבהם יש פערים.
איריס פלורנטין: הלוא בסופו של דבר, אם לא נכסה את כל הארץ בשירותים מהסוגים השונים שייתנו מענה לא נוכל לתת מענה לכל התופעה.
איריס פלורנטין: לכן בהחלטת הממשלה הבסיסית אנחנו רשמנו את כל מה שחסר, כלומר מה צריך להרחיב ואיפה הפערים שאין תוכניות.
איריס פלורנטין: מידי שנה כשהתחלנו לעבוד בנינו תוכנית עבודה בהתאם לכסף ויצאנו לדרך.
תמר זנדברג: שלושת הדברים האלה בתוכנית הזאת זה כאילו זרקור על משהו מתוך התוכנית הגדולה?
תמר זנדברג: זה הרעיון?
תמר זנדברג: אם התוכנית הגדולה של אותם 300 עמודים זאת עוגה של 100%, איזה אחוז מתוכה זאת התוכנית הזאת בערך?
איריס פלורנטין: אנחנו צריכים עדיין לשבת לתקצב אותה כשנגמור את התכנית.
תמר זנדברג: אפילו מבחינה קונספטואלית – אם יש עוגה - -
איריס פלורנטין: 30% מהתוכנית מדברת על עבודה עם גברים.
איריס פלורנטין: כך שאנחנו בהחלט אומרים שאנחנו מרימים שלושה נושאים.
איריס פלורנטין: זה אומר שאנחנו שמים זרקור, כותבים תוכניות, מפרטים אותן.
איריס פלורנטין: כמובן, הפעילות תהיה בכל המשרדים כי הגברים והנשים נמצאים בכל מיני צמתים בדרך: הם נמצאים ברווחה, הם נמצאים בבית, הם נמצאים בבריאות ובמשטרה.
איריס פלורנטין: צריך למצוא אותם בכל המקומות שהם נמצאים ולהנגיש את השירותים במקומות שהם נמצאים ולתת את השירות הטוב ביותר.
תמר זנדברג: אז 30% זה הטיפול בגבר.
תמר זנדברג: מה לגבי הזיהום המוקדם – של נורות האזהרה והטיפול בנשים?
תמר זנדברג: – שני הדברים האחרים בתוכנית הזאת?
איריס פלורנטין: זה נמצא על פני כל התוכנית.
תמר זנדברג: בערך באיזה היקף?
איריס פלורנטין: זה מחולק.
איריס פלורנטין: זה שליש, שליש, שליש בערך.
איריס פלורנטין: התוכנית מחולקת לנשים, לנפגעים, לתוקפים ולקהילה ואיתור.
איריס פלורנטין: ככה זה כתוב בהחלטה.
תמר זנדברג: או שאני לא הבנתי אותך או שאת לא הבנת אותי.
איריס פלורנטין: מה שאני אומרת כרגע לא מרמז על תפיסת עולם, אלא אומר איך זה רשום בהחלטות הממשלה.
תמר זנדברג: נניח שהתוכנית הגדולה של 2017 שאנחנו מדברים עליה כל הזמן זאת עוגה.
תמר זנדברג: איזו פרוסה מתוכה מהווה ההחלטה משבוע שעבר?
תמר זנדברג: אפילו לא בכסף כרגע, אלא מבחינת התוכן – זה 30%?
תמר זנדברג: זה 40%?
איריס פלורנטין: 30% מהתוכן הוא לנושא הזה.
תמר זנדברג: ושאר 70%?
איריס פלורנטין: מיועד להרחבת התוכניות.
איריס פלורנטין: לדוגמה, התוכנית שמדברת על תוספת תקנים לטיפול בגברים, בילדים ובאזרחים ותיקים והרחבת התוכניות כדי להוריד המתנות – בכל הנושאים שציינתי כרגע הוספנו תקינה בשנתיים האחרונות.
איריס פלורנטין: כשאני מדברת על הוספת תקינה אני בעצם אומרת להסתכל על הרשויות המקומיות ולהוסיף לשם כוח אדם שיעשה שם את העבודה.
איריס פלורנטין: בסופו של דבר מי שעושה את העבודה זה אנשי מקצוע.
איריס פלורנטין: אם אני רוצה שאנשי מקצוע יהיו אלה שיעלו את המוטיבציה לגברים להגיע לטיפול ויידעו לגעת בקורבנות של הגבר, ויידעו לעשות קבוצות מותאמות לאוכלוסייה השונה, ויידעו לגעת בילדים בצל האלימות, אני צריכה לתת משאבים למי שעובד.
איריס פלורנטין: לכן ככל שאני נותנת כסף אני צריכה לדאוג שאני מסתכלת על כל הארץ והשירותים יהיו בכל הרשויות המקומיות.
איריס פלורנטין: זה היעד העיקרי.
תמר זנדברג: אבל השאלה שלי היא כזאת: את בעצם אומרת ששמתם תוכנית חדשה ששמה זרקור על כ-30% מהתוכנית הכוללת; מצד שני אנחנו יודעים שהתוכנית הכוללת, כמו שאת אומרת כל הזמן – כל כסף שיינתן נדע מה לעשות איתו – כלומר אני מנסה להבין: התוכנית החדשה באה לתעדף?
תמר זנדברג: היא סדר עדיפויות?
תמר זנדברג: מתוך כלל התוכנית התוכנית החדשה אומרת – נטפל קודם בזה?
תמר זנדברג: מה היחס בין התוכנית הזאת לבין - -
איריס פלורנטין: התשובה היא כן.
איריס פלורנטין: התוכנית החדשה היא תוצר של עבודה בוועדה הבין-משרדית.
איריס פלורנטין: בוועדה הבין-משרדית אנחנו כל שנה בונים תוכנית עבודה ומתעדפים את הדברים שנכון לגעת בהם בשנה הקרובה.
תמר זנדברג: כלומר אם אני מתרגמת לנושא תקציבי, נניח שהדרישה של ועדת הכספים תתקבל – שאני לא בטוחה שזה הולך לקרות אבל, נניח שאותם 100 מיליון שקלים יגיעו אלייך מחר – את תתחילי מההחלטה האחרונה כי היא עושה סדר עדיפויות להחלטה הקודמת.
תמר זנדברג: את תתחילי מאותן תוכניות – לשם יוזרם הכסף הראשון שיגיע, ואחר כך נבנה על הכנסות הבאות שידרשו את השאר.
איריס פלורנטין: את מדייקת אבל אני חושבת שזה יושב על החלטות מקצועיות מעמיקות מאוד שאנחנו גם שומעים אותן בתקופה האחרונה חזק מאוד, שאנחנו צריכים לשים זרקור גם על הגברים, גם על הנשים וגם על הקהילה.
איריס פלורנטין: זה מגיע משם.
תמר זנדברג: שאלה אחרונה לפני שאני עוברת יותר לעומק לנושא התקציב.
תמר זנדברג: שאלה מקצועית אחרונה אלייך.
תמר זנדברג: נכין גם את אורית בן-דרור וגם את עלי בינג ממשרד האוצר כדי שנדבר תכף איך כל התכנית היפה הזאת תצא לפועל.
תמר זנדברג: אבל שאלה אחרונה אלייך, איריס, במוקד הדיונים בשבוע המיוחד הזה למניעת אלימות נגד נשים, עלה הנושא של טיפול בגברים.
תמר זנדברג: את משרד הרווחה ונותנת את המענה הטיפולי לשכנע לקבל תקנים וגברים וכל הדברים האלה.
תמר זנדברג: אבל אנחנו נחשפנו בכמה ממקרי הרצח האחרונים לאוזלת יד של המערכת שהיא לאו דווקא בתחום הרווחה אלא בתחומי האכיפה.
תמר זנדברג: אם אתייחס לרוצח של ופאא ששוחרר כמה פעמים; גם נגזר עליו כמה פעמים מאסר על תנאי במקום מאסר בפועל, גם הוא לא הורחק למרות הבקשה למשך הזמן שהתבקש.
תמר זנדברג: אני שואלת אותך לאו דווקא כאשת טיפול אלא כמי שאמורה לרכז את התוכנית גם עם המשרדים האחרים – מהי תוכנית עבודת המטה שלכם כדי להחיל את המנדט שלכם גם על שאר המקומות?
תמר זנדברג: אנחנו רואים פעם אחר פעם שזאת מערכת מורכבת מאוד, והמשטרה, הפרקליטות ובתי המשפט אלה מקומות שהרבה פעמים אותם גברים פשוט חומקים מהם, חוזרים לאלימות ופשוט רוצחים.
איריס פלורנטין: אני אענה על זה: בחודשיים האחרונים בנינו תכנית עבודה בדיוק בתחום הזה, תוכנית עבודה בין-משרדית מכיוון שבוועדה הבין-משרדית יושבים כל משרדי הממשלה.
איריס פלורנטין: התוכנית הזאת מסוכמת ב-22 סעיפים שצריך לעבוד עליהם.
איריס פלורנטין: חלק מהסעיפים לא דורשים מאתנו כסף כי הם, כאמור, בתחום שאת מתארת, ואני תכף אפרט אותם; חלק מהסעיפים דורשים מאיתנו כסף.
איריס פלורנטין: בתוך התהליך הזה כל המשרדים הרלוונטיים מחויבים לתוכנית.
איריס פלורנטין: חלק ממה שלא דורש מאיתנו כסף זה ממשקים – איך אנחנו מתאימים את המערכות במעברים; איך אנחנו יודעים לראות את הגבר במקום שהוא נמצא, איך אנחנו דואגים להגיע אליו, איך אנחנו דואגים להעביר את המידע בין המערכות כדי שנוכל לאתר את הגבר ברגע האמת.
איריס פלורנטין: אני אתן דוגמה: אם אנחנו, למשל, יודעים שאותו גבר יוצא לקהילה מהשב"ס – מה אנחנו עושים מהשב"ס לקהילה כדי לדעת ולהעביר את המידע ולהיות שם?
איריס פלורנטין: מה יעשו בתוך המערכת המשטרתית כדי להעביר את המידע כדי שנוכל להתקדם?
איריס פלורנטין: כל משרד יוכל גם להגיד את הדברים שהוא עושה, ואנחנו מדברים על הצמתים ועל המעברים.
איריס פלורנטין: הפעולות הראשונות שנעשה במסגרת הוועדה הבין-משרדית: בשבוע שעבר אישרנו את התוכנית ולאחר שאישרנו אותה ביקשתי שישימו משימות לפעילות, שחקנים ויציאה לדרך.
איריס פלורנטין: אנחנו בדיוק ניגע בדברים האלה עם כל המשרדים.
תמר זנדברג: כלומר המנדט שלך הוא גם לעבוד גם עם משרד המשפטים, גם עם הנהלת בתי המשפט, גם עם המשטרה, גם עם המשרד לביטחון פנים כדי לבצע שם את אותן התאמות.
תמר זנדברג: אני מניחה שזה כרוך בהכשרות לצוותים.
תמר זנדברג: כי בסוף ראינו את הנתונים – הם באמת אומללים.
תמר זנדברג: ההרשעות, היציאה פעם אחרי פעם.
תמר זנדברג: מספיק שנגיד ש-50% מהנשים שנרצחו היו מוכרות למערכות הרווחה, האכיפה והמשטרה טרם הרצח.
תמר זנדברג: גם הדברים שקשורים למשרדי המשפטים וביטחון הפנים נמצאים בתוכנית הזאת במסגרת הטיפול בגברים אצלך במטריה שלך?
איריס פלורנטין: כל המשרדים היו בתוך כתיבת המסמך הזה והשקיעו הרבה מאוד שעות בכך.
איריס פלורנטין: אבל אני רוצה להגיד עוד שני דברים: קודם כול רוב השינויים שלא מצריכים כסף הם שינויים של הנחיות: הנחיות לתוך המשרדים, הנחיות של תעדופים והנחיות של שיתופי פעולה והעברה ממשרד למשרד כדי שהדברים יהיו מתואמים כי, כמובן, זה תחום שכולנו יודעים שצריכים לעבוד בין-משרדית.
איריס פלורנטין: נושא ההכשרות עולה כל הזמן.
איריס פלורנטין: אני רוצה לומר בצורה ברורה: נכון שצריך להכשיר.
איריס פלורנטין: אנחנו משקיעים ברמה בין-משרדית הרבה מאוד כסף, יותר משני מיליון שקלים בהכשרות - -
איריס פלורנטין: הכשרות רופאים.
איריס פלורנטין: אנחנו עושים את זה באחריות משרד הבריאות.
תמר זנדברג: רופאים?
איריס פלורנטין: אנחנו מכשירים המון גופים כרגע.
תמר זנדברג: אני מדברת על הכשרות שוטרים והכשרות שופטים.
איריס פלורנטין: אנחנו ניכנס להכשרות.
איריס פלורנטין: כבר יש לנו על השולחן כסף לשב"ס, כבר יש לנו על השולחן כסף לרופאים ומשרד הבריאות.
איריס פלורנטין: לאט-לאט ניכנס להכשרות של כל הגורמים פה.
תמר זנדברג: שב"ס ורופאים זה בסדר, זה נחמד.
תמר זנדברג: אבל אני מדברת על הכשרות של שוטרים שזה דבר רחב היקף, זה לא שני מיליון שקלים.
תמר זנדברג: כי כששוטר עונה לקריאה בתחנת משטרה אי-שם ביישוב עראבה או חולון או לא משנה איפה – זה השוטר האחרון שיושב בתחנה ומקבל את הקריאה, זה לא מקום מרוכז - -
איריס פלורנטין: אז אני אשלב שני סוגים.
תמר זנדברג: סליחה, רגע.
תמר זנדברג: הדבר השני ואולי לא פחות חשוב ויותר מרוכז ופחות רחב היקף זה שופטים.
תמר זנדברג: אם בסוף אחרי כל השרשרת, כל ההכשרות וכל הטיפולים, הזיהוי המוקדם ונורות האזהרה וכולי, מגיע גבר בפני שופט, והוא לא מאריך את המעצר שלו או מרחיק אותו כמו שמתבקש, ואז אותו גבר מגיע ורוצח – כל העבודה שעשינו לאורך השרשרת יורדת לטמיון באותו רגע ואישה מאבדת את חייה; מכיוון שהשופט לא היה מודע לסכנות ולא זיהה ולא ידע איך זה נראה.
איריס פלורנטין: לכן אני אומרת שהמיקוד של הוועדה הבין-משרדית היא שינוי נוהלי העבודה וסדרי העדיפות.
איריס פלורנטין: יש משרדים ייעודיים שצריכים לעשות את העבודה, הוועדה הבין-משרדית לא תחליף אותם.
איריס פלורנטין: היא תעשה נהלים ותעזור לשנות סדרי עדיפויות.
איריס פלורנטין: המשטרה וגם בתי המשפט ידברו פה ואין לי ספק שבתוך סדרי העדיפות יוכנסו את ההכשרות האלה עד הרמה של האדם שצריך לראות את אותו מפגע אלימות במשפחה.
איריס פלורנטין: משרדים ייעודיים בהחלט יעשו את העבודה ויעשו כאן שינויים.
איריס פלורנטין: זה תהליך, כנראה.
תמר זנדברג: אז בין דברייך אני מבינה שנושא ההכשרות לשופטים ולשוטרים לא נמצא בתכנית?
איריס פלורנטין: זה לא מה שאני אומרת.
איריס פלורנטין: אני אומרת שזה משולב ושזור.
איריס פלורנטין: אני אומרת שאנחנו מגישים רשימה ענקית של הכשרות ולאט-לאט אנחנו מגיעים לכל הצוותים יחד עם משרדים.
איריס פלורנטין: יחד עם זה בכל משרד ייעודי שעושה עבודה יש מעגל ההכשרות שלו, ובתוך מעגל ההכשרות של הם בשינוי סדר עדיפויות גם המשרדים הייעודיים עושים הכשרות וגם יעשו.
איריס פלורנטין: אני אתן דוגמה: בעוד שבועיים אני נותנת הרצאה של שעה לפרקליטים וליועצים משפטיים עבור משרד המשפטים.
איריס פלורנטין: זה מספיק?
איריס פלורנטין: אני נמצאת בהרצאה אחת, זה נכנס במסגרת סדר העדיפות שלהם בהכשרות של הפרקליטים והיועצים המשפטיים, אבל משרדי היעד שעושים את המשימות יום-יום, גם הם יכניסו תגבורים לתוך ההכשרות שלהם.
תמר זנדברג: הבנתי את התשובה.
תמר זנדברג: אני רק רוצה להדגיש שנושא ההכשרות לשופטים לאור מה שראינו ולאור המקרים שאפשר ללמוד מהם צריך להיות גבוה בסדר העדיפויות.
תמר זנדברג: אני גם פניתי לשר המשפטים בנושא הזה והבנתי ששר המשפטים מתכוון לעשות שורה של צעדים בתוך המשרד שלו, כך שזה עולה בקנה אחד.
תמר זנדברג: אני מבקשת שגם את במסגרת העבודה הבין-משרדית תעלי את זה גבוה יותר בסדר העדיפויות ותוודאי מול משרד המשפטים.
תמר זנדברג: שר המשפטים גם הביע נכונות לתקצב את זה ממקורותיו אז זה גם יכול להיות לא מהתקציב שלך, אבל מבחינה מקצועית יש צורך שהכשרות לשופטים יקבלו מעמד גבוה יותר; כי כשמגיעים לפני שופט סימן שיש סכנה.
תמר זנדברג: סימן שיש בקשה לצו הרחקה, סימן שכבר כל שאר השרשרת כבר עברה.
תמר זנדברג: יש איזשהו bottom up ו- top down.
תמר זנדברג: זאת אומרת כל נושא הזיהוי המוקדם טוב למניעה.
תמר זנדברג: אם כבר הגענו למצב שמועד לפורענות כבר מגיע לפני שופט ושם לא עוצרים את זה, זה כבר באמת בבחינת פצצה מתקתקת.
תמר זנדברג: אז אני רוצה לבקש שגם את תעמדי על הנושא הזה מול משרד המשפטים ותוכלו לדווח לנו בהזדמנות הקרובה שיוצאת לדרך הכשרה לשופטים.
איריס פלורנטין: אני מוכנה להגיד לך יותר מזה אפילו – שהתקן הראשון שאני מקבלת עכשיו מיועד למטרה הזאת.
איריס פלורנטין: העובדת נכנסת באמצע דצמבר והנושא שהיא תרכז זה ההכשרות הללו.
תמר זנדברג: תודה רבה, איריס.
תמר זנדברג: נודה לך בשלב הזה.
תמר זנדברג: נעבור לאורית בן-דרור, מנהלת תחום תקצוב ותמחור, משרד הרווחה.
אורית בן דרור: שלום.
תמר זנדברג: שמענו מאיריס על תוכן התכנית וכל מה שצריך לעשות.
תמר זנדברג: תני לנו בשורה בנושא התקציב: כמה כסף?
תמר זנדברג: מאיפה ומתי?
אורית בן דרור: ראשית אני תקציבנית של משרד הרווחה.
אורית בן דרור: אני עובדת בצמוד לאיריס, כך שאני לא נציגת משרד האוצר.
תמר זנדברג: תכף נעבור לנציג האוצר.
תמר זנדברג: אבל אני כבר אגיד לך שנציג האוצר יגיד לנו שזה תלוי גם, אם לא רק – הוא ינסה להגיד "רק", אנחנו נגיד "גם" – שזה תלוי בסדר עדיפויות פנימי במשרד הרווחה.
תמר זנדברג: אז אני מקדימה אותך ושואלת אותך – יש תוכנית חדשה שנותנת סדר עדיפויות ומעלה לסדר עדיפות גבוה את הטיפול בגברים – זה טוב ויפה.
תמר זנדברג: כמה כסף יוקצה לתוכנית 513?
אורית בן דרור: עדיין לא התקיימו דיוני תקציב.
אורית בן דרור: אבל אני חייבת לציין שהמשרד שם בסדר עדיפות גבוה מאוד את כל נושא האלימות.
אורית בן דרור: אנחנו נפעל גם מבחינה תקציבית וגם מבחינת התשומות המקצועיות שאנחנו משקיעים בכל נושא מניעת האלימות.
אורית בן דרור: אנחנו נשים את זה במקום מאוד גבוה מבחינה תקציבית בדיוני התקציב שעתידים להתקיים.
תמר זנדברג: רגע, רגע, אל תזרקי אותנו לדיוני התקציב שעתידים להתקיים כי אנחנו גם אנשים פוליטיים בכנסת ואנחנו יודעים שיכול להיות שאין דיוני תקציב שעתידים להתקיים.
עאידה תומא סלימאן: זה "לא העתידים".
תמר זנדברג: השבוע בוועדת הכספים הדרישה הייתה להעביר 100 מיליון שקלים באופן מידי ללא קשר לדיוני התקציב.
תמר זנדברג: אז את בכל זאת ממשרד הרווחה וזה גם סוף שנה ויש עודפים – הכול אנחנו יודעים.
תמר זנדברג: איריס אמרה לנו שיש תוכנית ממשלתית שעברה בשבוע שעבר.
עאידה תומא סלימאן: לא תוכנית, החלטה.
תמר זנדברג: כן, החלטת ממשלה שעבר בשבוע שעבר.
תמר זנדברג: היא הצטרפה לארבע החלטות קודמות.
תמר זנדברג: הצטרפה אלינו חברת הכנסת עאידה תומא סלימאן, אני רק אעדכן אותך: איריס פלורנטין מסרה שההחלטה החדשה באה למקד ולשים סדר עדיפויות על פלח מסוים, בראשם הטיפול בגברים מתוך כלל התוכנית, והיא אומרת שזה הדבר הראשון שאנחנו רוצים.
תמר זנדברג: עכשיו אני שואלת אותך, אורית – ואל תזרקי אותנו לתקציבים הבאים – איריס סיפרה שבשבוע הבא תיכנס רכזת חדשה לנושא הכשרות שופטים, והיא דיברה על תקנים.
תמר זנדברג: אנחנו רוצים לדעת כמה כסף תשקיעו מהתקציב שלכם של השנה בטיפול בגברים אלימים עד סוף שנת 2020 שזה בעוד חודש וחצי?
תמר זנדברג: תכף נעבור למשרד האוצר ונשמע כמה כסף נוסף תקבלו.
תמר זנדברג: אבל קודם מהקיים.
אורית בן דרור: מתקציב 2020?
אורית בן דרור: כרגע ניצלנו את כל תקציב האלימות.
תמר זנדברג: אז מה החלטת הממשלה הזאת עושה?
תמר זנדברג: מה רבותא בזה?
אורית בן דרור: התקציב שיש לנו לכל נושא האלימות במשפחה – הן התקציב של הוועדה הקודמת והן התקציב השוטף שלנו – בסבירות גבוהה נוצל עד תומו.
עאידה תומא סלימאן: שמענו את זה גם אתמול מאיריס פלורנטין שאמרה שהיא כבר ניצלה את כל התקציב שהיה מונח בידיים שלה על התוכנית הזאת.
עאידה תומא סלימאן: השאלה היא: אתמול עמלנו קשה בוועדת הכספים כדי להשיג את ההחלטה של העברה מידית של 100 מיליון שקל.
עאידה תומא סלימאן: אני מבינה שהחלטת הממשלה להקים ועדה שתעבוד על עניין איתור וטיפול בגברים היא עדיין בגדר החלטה ואין לה עדיין תוכנית.
עאידה תומא סלימאן: למרות שלהגיד לך את האמת, חוץ מהצהרת כוונות אני לא מבינה למה היה צריך עוד החלטת ממשלה כאשר הקודמת לא ממומנת ולא נותנים לה את הכספים האמיתיים.
עאידה תומא סלימאן: אז, אוקיי, אתמול עבדנו בשביל הממשלה, לקחנו מהם כסף, נתנו למשרד השני - -
תמר זנדברג: דרשנו.
תמר זנדברג: עוד לא - -
עאידה תומא סלימאן: דרשנו, כאילו.
עאידה תומא סלימאן: קיבלנו החלטה.
עאידה תומא סלימאן: אבל אם תקבלו 100 מיליון מה מסומן אצלכם בכיוון שמשרת את ההחלטה האחרונה של איתור וטיפול בגברים ומסומן ב-stand by ותתחילו ליישם?
אורית בן דרור: אם נקבל כרגע 100 מיליון - -
עאידה תומא סלימאן: אני יודעת שזה נשמע הזוי.
אורית בן דרור: - - - ברמה של מוכנות והבשלה מאוד גבוהה בשביל שננצל את זה.
תמר זנדברג: איריס, נחזור אלייך ותעני לנו בצורה יותר ממוקדת.
תמר זנדברג: היא קצת ענתה על זה קודם, אבל תעני ישירות לשאלה של חברת הכנסת עאידה תומא סלימאן, מה הדברים הראשונים שנכנסו בפועל.
תמר זנדברג: את דיברת על תקנים, על רכזת הכשרות שופטים.
איריס פלורנטין: אני רוצה לדבר על נושא הגברים.
איריס פלורנטין: אנחנו רוצים להפעיל רכז ברמת הרשות המקומית שיתכלל את העבודה עם נפגעי עבירה.
איריס פלורנטין: תלוי - - -
תמר זנדברג: מה סדר העדיפויות?
תמר זנדברג: השקל הראשון שיגיע, לאן ילך?
איריס פלורנטין: 30 מיליון ראשונים ילכו לגורמים שיתכללו את העבודה עם גברים, יאתרו אותם ויקלטו אותם בקהילה.
תמר זנדברג: אז 30 מיליון ראשונים לא יהיו ישירות לרשויות.
איריס פלורנטין: זה לרשויות.
תמר זנדברג: אז באיזה רשויות?
איריס פלורנטין: כשאני מדברת על 30 מיליון שקל ראשונים אני בעצם מדברת על 180 תקנים.
תמר זנדברג: אבל יש תעדוף מגזרי או גאוגרפי או לפי אשכולות סוציואקונומיים?
תמר זנדברג: יש יישובים שמסומנים אצלכם ככאלה שהם יותר בסיכון?